Ο διευθύνων σύμβουλος των ΕΛΠΕ διατύπωσε την εκτίμηση, ότι «το πρόγραμμα ερευνών των ΕΛΠΕ θα πάρει τρία με πέντε χρόνια για να ωριμάσει».

Το «πρόωρον» αυτής της δημόσιας συζήτησης επισημαίνουν οι αρμόδιοι θεσμικοί φορείς της ελληνικής Πολιτείας και όλοι οι έμπειροι παράγοντες της αγοράς , επαναλαμβάνοντας σταθερά εδώ και ένα χρόνο (εδώ αναλυτικό ρεπορτάζ της HuffPost το Νοέμβριο του 2018) ότι δεν μπορεί να υπάρχει καμία βεβαιότητα για το μέγεθος, την ποιότητα, ή την ανάπτυξη ενός κοιτάσματος, πριν διεξαχθεί σειρά δοκιμαστικών γεωτρήσεων . Είτε αναφερόμαστε στην ηπειρωτική Ελλάδα, είτε στον υποθαλάσσιο χώρο της ελληνικής ΑΟΖ.

Το σενάριο βασίστηκε σε εκτιμήσεις που παρουσιάστηκαν κατά τη διάρκεια επιστημονικής συνάντησης, ωστόσο τα επιστημονικά δεδομένα που υπάρχουν είναι εξαιρετικά περιορισμένα.

«Πολύ αισιόδοξο και ακραίο» χαρακτήρισε ο διευθύνων σύμβουλος των ΕΛΠΕ Ανδρέας Σιάμισιης, σε μία από τις σπάνιες αλλά πολύ σημαντικές συνεντεύξεις του (στον Παύλο Τσίμα - ΣΚΑΪ), το σενάριο για μεγάλο κοίτασμα φυσικού αερίου στον ελλαδικό χώρο, ανάλογο του κοιτάσματος Ζορ της Αιγύπτου.

Και για όποιον δεν κατάλαβε...

Η διπλή δημόσια τοποθέτηση από μέρους των Ελληνικών Πετρελαίων - κάτι που δεν συμβαίνει καθημερινά - αποτελεί την πλέον σαφή και υπεύθυνη απάντηση σε όσους αφελώς ή από ανευθυνότητα σπεύδουν να υιοθετήσουν υπερβολικά σενάρια, καλλιεργώντας μέσω δημοσίου διαλόγου την αίσθηση ότι ορισμένα από τα μεγαλύτερα προβλήματα της χώρας είναι ήδη λυμένα.

Ωστόσο, η πραγματικότητα είναι διαφορετική. Είναι αποκαλυπτική η απάντηση που έδωσε στην HuffPost Greece κορυφαίος παράγων της ενεργειακής αγοράς πριν από ένα χρόνο, στο ερώτημα εάν είναι σκόπιμο να αποφεύγονται τα «μεγάλα λόγια»:

«Αυτή τη στιγμή υπάρχει μία μικρή παραγωγή στον Πρίνο. Όταν ξεκίνησε, μιλούσαν για 30-40 εκατομμύρια βαρέλια (συνολικά). Εχει βγάλει 120 και συνεχίζουν ακόμη. Εχει προοπτική να βγάζει 1.000 ή 2.000 βαρέλια την ημέρα, δηλαδή όχι κάτι πολύ μεγάλο - αλλά πάντως εκεί υπάρχει πετρέλαιο. Το επισημαίνουμε, γιατί δεν θέλουμε να είμαστε αρνητικοί, αλλά να είμαστε ρεαλιστές. Υπάρχει πετρέλαιο στον ελλαδικό χώρο; H απάντηση είναι, ναι υπάρχει. Υπάρχει ο Πρίνος και υπάρχουν ενδείξεις στην Δυτική Ελλάδα μέχρι σήμερα. Αλλά μέχρι εκεί.»

Η επίσημη ανακοίνωση των ΕΛΠΕ σήμερα (31 Οκτωβρίου 2019) δεν αφήνει καμία αμφιβολία.